b'\n_START_ARTICLE_\nEdelmetallkontrollen\n_START_PARAGRAPH_\nEdelmetallkontrollen var et norsk statlig forvaltningsorgan underlagt Barne-, likestillings- og inkluderingsdepartementet som ivaretok kontrolloppgaver i forbindelse med lovgivningen om merking av edelmetaller. Edelmetallkontrollen ble opprettet og drev sin virksomhet i henhold til edelmetalloven. Den siste tiden ble kontrollvirksomheten ut\xc3\xb8vet av den private stiftelsen Teknologisk Institutt p\xc3\xa5 oppdrag fra departementet._NEWLINE_Edelmetallkontrollen ble ledet av et styre p\xc3\xa5 tre medlemmer, der bransjen og forbrukerne var representert. Styret ble oppnevnt av departementet for tre \xc3\xa5r av gangen. Departementet utpekte leder for styret, og styret tilsatte en edelmetallguardein som daglig leder._NEWLINE_Edelmetallkontrollen var selvfinansiert og fikk sine inntekter ved tilskudd fra Norges Gullsmedforbund, Norges Urgrossistforening og Norges Urmakerforbund, samt \xc3\xa5rlige avgifter fra enhver som fremstilte eller omsatte varer av edelmetall.'